《贺尹学士辟经略府》
宋代·刘敞

年来方苦兵，蛮夷久滑夏。西陲亭障尽，人骨蔽荒野。

汉家飞将多，程李相上下。试问谁董之，王朝大司马。

分廷授斧钺，号令从此把。主忧臣当辱，开府纳儒雅。

堂堂蒙山旧，乃是谪仙者。谋画当代无，胸襟一朝写。

诚知铄铅矿，不合烦大冶。要使借前筹，非公谅谁假。

鹰饥肯择肉，骥逸始流赭。由来抱轩昂，可得不脱洒。

昨闻赋刍粟，中户困楚槚。此事已大急，哀哉动鳏寡。

兵家尚神速，世务忌苟且。愿公更深谋，却敌如破瓦。

䲔鲵埽封境，疲瘵沐纯嘏。岂令鲁仲尼，独赞王孙贾。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。